**KREDITELISMERÉS**

**Általános érvényű követelmények és jogszabályok a kérvények elbírálásához**

**1.) 2011. évi CCIV. törvény** **a nemzeti felsőoktatásról**

49. § (5) Egy adott ismeretanyag elsajátításáért egy alkalommal adható kredit. A **kreditelismerés** - tantárgy (modul) előírt kimeneti követelményei alapján - kizárólag a kredit megállapításának alapjául szolgáló **tudás összevetésével** történik. **El kell ismerni** a kreditet, ha az összevetett tudás **legalább hetvenöt százalékban megegyezik**. A tudás összevetését a felsőoktatási intézmény e célra létrehozott bizottsága (a továbbiakban: kreditátviteli bizottság) végzi.

(6) A kreditátviteli bizottság az előzetesen **nem formális**, **informális tanulás** során megszerzett tudást, **munkatapasztalatot** - az e törvényben, valamint kormányrendeletben meghatározottak szerint - tanulmányi követelmény teljesítéseként **elismerheti**.

(7) A (3)-(6) bekezdésben meghatározottak végrehajtásával kapcsolatos kérdéseket a tanulmányi és vizsgaszabályzatban kell szabályozni, azzal a megkötéssel, hogy a hallgató a végbizonyítvány (abszolutórium) megszerzéséhez - a felsőoktatási intézményben folytatott, illetve más korábbi tanulmányok, továbbá az előzetesen megszerzett tudás kreditértékként való elismerése esetén is - a tanulmányi és vizsgaszabályzat szerinti kreditet, de **legalább a képzés kreditértékének harmadát az adott intézmény adott képzésén köteles teljesíteni.**

**2.) 87/2015. (IV. 9.) Korm. rendelet** **a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról**

53. § (3) Az intézményi tájékoztatónak a képzésekre vonatkozó tudnivalókat tartalmazó részét úgy kell összeállítani, hogy a hallgató az ajánlott tantervéhez kapcsolódóan az adott félévi tárgyfelvételt megelőző szorgalmi időszak befejezése előtt megismerhesse belőle:

*bh)* a **tantárgy olyan leírását**, amely lehetővé teszi az Nftv. 49. § (5) bekezdése szerinti döntéshozatalt, tartalmazza a **megszerzendő ismeretek, elsajátítandó alkalmazási (rész)készségek és (rész)kompetenciák (attitűdök, nézetek, önállóság és felelősségvállalás)** leírását

54. § (7) Nem kell teljesíteni a tantervben előírt követelményeket, ha a hallgató azokat **korábban már elsajátította** és azt **hitelt érdemlő módon igazolja**. Az Nftv. 49. § (5) bekezdése alapján képzésben szerzett krediteket - ha annak előfeltétele fennáll - **bármelyik felsőoktatási intézményben** folytatott tanulmányok alapján el kell ismerni, függetlenül attól, hogy a hallgató melyik felsőoktatási intézményben, milyen képzési szinten folytatott tanulmányok során szerezte azt. Az elismerés - tantárgyi program alapján - kizárólag a kredit megállapításának alapjául szolgáló **kompetenciák [ismeretek, alkalmazási (rész)készségek és további (rész)kompetenciák, így különösen attitűdök, nézetek, önállóság és felelősségvállalás] összevetésével** történik.

(8) Az Nftv. 49. § (5) bekezdése alapján **elismert tanulmányi teljesítmény kreditértéke megegyezik** annak a tantervi követelménynek a kreditértékével, amelyet teljesítettnek minősítenek, a megszerzett érdemjegy azonban a tantárgy elismerésekor nem módosítható.

(9) Az előzetesen megszerzett, **nem formális** (iskolarendszeren kívül, de szervezett formában folytatott képzésben szerzett), **informális** (iskolarendszeren kívüli, tapasztalati úton történő), **tanulással** elsajátított kompetenciák, **munkavégzés során szerzett tapasztalat** elismerése lehet egy adott szakon valamely kompetencia (ismeret, teljesítmény, eredmény, készség, további kompetenciák) kredittel történő elismerése vagy követelmény teljesítése alóli felmentés. A kreditátviteli bizottságnak az elismerési eljárásban a **hallgató dokumentumai** alapján - megfelelő értékelési eljárás keretében - meg kell bizonyosodnia a tudás meglétéről. Az eljárást az intézményi szabályzatban kell meghatározni.

**3.) HKR**

34. § (7) A kreditátviteli eljárásban teljesítettként elismert tanulmányi egységek együttes kreditértéke – **a (7a) bekezdésben megfogalmazottakat kivéve** – nem lehet több az adott szak tantervi követelményeiben meghatározott, a diploma megszerzéséhez szükséges összkreditérték 50%-ánál. Ettől szakterületi azonosság esetén a dékán egyetértésével el lehet térni, azzal a megkötéssel, hogy a hallgató az adott képzésben a végbizonyítvány megszerzéséhez az Egyetemen legalább a képzés kreditértékének harmadát köteles teljesíteni.

(7a) A felvételi eljárás keretében azonos szakra **újra felvételt nyert hallgatók** (a továbbiakban: újra felvettek) esetében a korábban ugyanazon szakon az Egyetemen teljesített tanulmányi egységek elismerésére kreditátviteli eljárásban kerül sor, melynek keretében kreditigazolás benyújtása nem szükséges, ha az érintett tárgyak leírása az Elektronikus Tanulmányi Rendszerben rendelkezésre áll. Az újra felvettek esetében nem szükséges a képzés kreditértéke harmadát az adott képzésen teljesíteni.

**3.) A kreditelismerési folyamat során figyelembe vett és a döntés alapjául szolgáló tényezők:**

* a tantárgyprogram,
* a megszerzendő ismeretek, elsajátítandó alkalmazási (rész)készségek és (rész)kompetenciák (együtt: elért tanulási eredmény) leírása,
* a tantárgyi tematika,
* az ismeretek alkalmazásának gyakorlása,
* az ismeretek *(*elért tanulási eredmény*)* minősége, belső összetétele,
* az oktatási módszer,
* a számonkérési rendszer,
* a gyakorlat/elmélet aránya,
* az elsajátított tudás alkalmazása,
* a tanulmányi segédanyag (tankönyv, jegyzet),
* a ráfordított munkaidő,
* a kredit,
* a kontaktóra,
* a tantárgy szakmai tartalma elsajátításának célja,
* a tanulásszervezés módjai,
* az évközi tanulmányi követelmények,
* az értékelés módszere,
* az ismeretek, készségek és kompetenciák elsajátításához rendelkezésre álló tanulmányi segédanyagok,
* az ajánlott irodalom.

**4.) A kreditátviteli kérelmekkel kapcsolatos kritériumok**

* Kreditátviteli kérelmet kizárólag az erre rendszeresített, a kari honlapon elérhető **kreditelismertetési nyomtatványon** fogadunk el. A nyomtatványt **tanszékenként** kell kitölteni.
* A kreditelismerést kérő hallgatónak a döntéshozókat az elért tanulási eredményről az **összes lényeges információval** el kell látnia.
* A megfelelő és megbízható információkat a **hallgatónak be kell szereznie** attól az intézménytől, munkahelytől, egyéb szervezettől, amelyben a hallgató az elismerés alapját adó tanulási eredményeket elérte.
* A kérelemhez csatolni kell a **tantárgy hitelesített** (a korábbi oktatási intézmény által pecséttel elismert) **tematikáját**.
* Munkatapasztalat beszámítása esetén csatolandó a **munkatapasztalat hiteles igazolása** a munkáltatótól (pl. munkaköri leírás).
* **Hiányosan** leadott (pl. indexmásolat, tematika nélkül), **pontatlanul** (pl. hiányzó kurzuskód), illetve **értelmezhetetlenül** kitöltött **kérelmek elbírálására nincsen mód**. Az ilyen kérelmeket **érdemi vizsgálat nélkül elutasítja** a Kreditátviteli Bizottság.
* A kreditelismertetéssel **elismertetni kívánt** tárgyakat **fel kell venni a Neptunban**. A kérelem pozitív elbírálása után teljesítettnek fog számítani, és az elfogadott tárgyakat a TH utólag törli. Amelyik tárgy esetében **pozitív döntés** született, azt **a továbbiakban már nem kell felvenni**.
* A tanulmányi vagy egyéb okból elbocsátott/törölt és **újra felvett hallgató** esetében is alkalmazni kell a HKR 34. § (7)-át, vagyis a korábbi jogviszonya alapján **maximum a teljesítendő kreditek 2/3-a ismerhető el**.

**5.) Teljesítési időszakok**

A Kreditátviteli Bizottság (ELTE) ÁJK/2915/1. (2020) sz. határozata **a saját vagy más felsőoktatási intézményben teljesített tárgyak elismeréséről a teljesítési időszakok alapján**

A tételes jogi tárgyak esetében a **jogszabályok változásai** miatt, a leadott kreditelismertetési kérelmek esetében a tanszékek minden esetben – többek között - azt is megvizsgálják, hogy az elismertetni kívánt tárgy teljesítése a régebbi vagy már az **újabb, hatályos joganyag alapján** történt-e. Amennyiben a teljesítés **nem a hatályos joganyag** számonkérésével történt meg, úgy a kérelem **elfogadásának nincs helye**. Szintén nincs helye a kérelem elfogadásának a mintatanterv kötelező tárgyai esetében, ha időközben a tananyag és a tematika alapvetően, több mint 75%-ban módosításra került.

A fentieknek megfelelően a korábban akár az ELTE ÁJK-n, akár más intézményben teljesített tárgyak esetében az **1. sz. melléklet** szerinti feltételek mellett **automatikusan elismeri** (külön tanszéki bírálat nélkül) a Kreditátviteli Bizottság a megadott időszakban teljesített tárgyakat. Ebben az esetben is szükség van viszont a **kitöltött formanyomtatvány** leadására. A **megadott időszakon kívül** teljesített tárgyak elismerését **automatikusan elutasítja** a Kreditátviteli Bizottság, mivel nincs meg a minimum 75%-os egyezés a két tananyag, illetve tematika között.

**6. ) Vendéghallgatói jogviszony**

A Kreditátviteli Bizottság (ELTE) ÁJK/974/1. (2021) sz. határozata a **más (hazai) felsőoktatási intézményben, vendéghallgatói jogviszony keretében** teljesíthető tárgyakról

Az Nftv. 42. § (1) szerint „a hallgató a tanulmányaihoz kapcsolódó résztanulmányok folytatása céljából másik felsőoktatási intézménnyel vendéghallgatói jogviszonyt létesíthet”, a 108. § 30. pontja szerint pedig a résztanulmányok folytatása azt jelenti, hogy a hallgató másik felsőoktatási intézményben vendéghallgatói jogviszony keretében szerez kreditet. A törvény – indokolása szerint – egy lehetőséget ad arra, hogy a hallgató (a hallgatói jogviszony fennállása, megtartása mellett) másik felsőoktatási intézményben vendéghallgatói jogviszony létesítsen. Egyebekben a vendéghallgatói jogviszony részletszabályai a felsőoktatási intézmények belső szabályzataiban vannak lefektetve.

Vendéghallgatás esetén a hallgatónak mind a két képzés megfelelő feltételeit egyidejűleg teljesítenie kell, tehát a vendéghallgatói jogviszony létesítéséhez az „anyaintézmény” hozzájárulása szükséges, a további feltételeket pedig a „fogadó” intézmény szabályzata tartalmazza. A vendéghallgatói jogviszonyban nem lehet külön oklevelet szerezni, hanem az eredeti hallgatói jogviszonyban szerezhető oklevél megszerzéséhez kapcsolódó feltételekbe, tantárgyi követelményekbe (kreditekbe) számíthatnak bele az így folytatott tanulmányok.

A HKR 113. pontja alapján „vendéghallgatói jogviszony: amelynek keretében a hallgató másik felsőoktatási intézményben a tanulmányaihoz kapcsolódó résztanulmányokat folytat”. A 42. § (1) szerint „Az Egyetem hozzájárul ahhoz, hogy a hallgatója más – hazai vagy külföldi – felsőoktatási intézményben vendéghallgatói jogviszonyban folytasson résztanulmányokat, ha ezt számára a fogadó intézmény lehetővé teszi. A HKR különös részének 221. §-a szerint „a 42. § (3) bekezdésében foglalt lehetőséget a Karon azzal a megszorítással kell alkalmazni, hogy az alapvizsgával, szigorlattal záródó kurzusok és a záróvizsga tárgycsoportokhoz tartozó kurzusok vendéghallgatói jogviszonyban, más felsőoktatási intézményben nem teljesíthetők.” Más (hazai) felsőoktatási intézményben, vendéghallgatói jogviszony keretében teljesítendő tárgyak esetében előzetesen be kell szereznie a hallgatónak a Kreditátviteli Bizottság hozzájárulását.

A fenti jogszabályok és karon folyó képzés jellegéből adódóan a Kreditátviteli Bizottság álláspontja szerint a vendéghallgatói jogviszony más (hazai) felsőoktatási intézményben elsődlegesen olyan, a választható ismeretek körébe tartozó, specifikus ismeretek (pl. kánonjog) elsajátítására szolgál, amelyek nem képezik a karon folyó oktatás részét vagy esetleg csak részben fedik azt le. **A képzés mintatantervéhez tartozó, kötelező tárgyak esetében elvárás, hogy a kar hallgatója a karon, a kari követelmények szerint teljesítse ezeket a tárgyakat.** A jogszabály a tanulmányokhoz kapcsolódó résztanulmányok folytatására ad lehetőséget, ezzel a lehetőséggel nem válthatók ki a tanulmányok törzsanyagát képező kötelező kollokviumok.

A tantervi követelmények, illetve az előfeltételi rendszer kijátszásának megelőzése érdekében, **a Kreditátviteli Bizottság nem járul hozzá olyan tárgyak esetében a vendéghallgatáshoz, amelyeknek az előfeltételeit a hallgató a saját mintatanterve szerint még nem teljesítette.**